Taalmonument: gratis toegang vir almal op Afrikadag – Afrikaanse Taalmuseum en -monument
Taalmonument: gratis toegang vir almal op Afrikadag
Musiek en viering van interaksie tussen Afrikaans en ander Afrikatale op die spyskaart
Om opnuut klem te lê op die Afrika in Afrika(ans), gaan die Afrikaanse Taalmuseum en -monument (ATM) se viering van Afrikadag op Woensdag, 25 Mei 2022, fokus op die wedersydse invloede tussen Afrikatale en Afrikaans. In die lig van vorige suksesvolle vierings, bied die monument vanjaar gratis toegang aan almal en musiek om so veel moontlik besoekers te lok. Aangesien vanjaar se amptelike Afrika Unie-tema vir Afrikamaand 'Die jaar van voeding' is, sal die ATM tipiese kosresepte van al die Afrikalande op sy sosiale media-platforms plaas.
Volgens Michael Jonas, direkteur van die ATM, wil die monument met hierdie viering mense bewus maak van Afrikaans as 'n Afrikataal, die taal se Afrika-wortels (saam met haar Europese en Oosterse erfenisse) sowel as die diversiteit van die Afrikaanssprekende gemeenskap. "Ons beskou die monument nie net as 'n baken van hoop vir die ontwikkeling van Afrikaans nie, maar vir alle Afrikatale."
Om 12uur op die dag sal die Afrika Unie se amptelike lied gespeel en die amptelike vlag gehys word om verrigtinge mee af te skop. Daarna vind 'n gratis begeleide toer van die monument plaas; dit sal fokus op die taal se Afrika-wortels en Afrikaans se invloed op ander Afrikatale. Tussen 1 en 2nm sal die Imbhewu Marimba-groep hul betowerende Afrikaliedere opvoer.
Jonas stel voor dat gesinne en vriende 'n heerlike daguitstappie daarvan maak. "Bring 'n piekniek (of bestel een vooraf by die ATM Koffiehuis op 082 216 2510) en laat die kinders speel in die speelparke of van die buitelug-speletjies gebruik maak. Boonop is die uitsig en natuurlike omgewing absoluut pragtig in die herfs."